गढ़चिरौली में दो नक्सली ढेर, एक कमांडो शहीद  
महाराष्ट्र के गढ़चिरौली में मुठभेड़ में एक कमांडो तथा दो नक्सली मारे गए। इसी जिले में टाडगांव में एक अन्य पुलिस दल की नक्सलियों से मुठभेड़ हुई है।
महाराष्ट्र के गढ़चिरौली जिले में गुरुवार सुबह मुठभेड़ में नक्सल विरोधी बल के एक कमांडो तथा दो नक्सली मारे गए, जबकि दो अन्य पुलिसकर्मी घायल हो गए।  अतिरिक्त पुलिस अधीक्षक (संचालन) राहुल सेठ ने बताया कि भमरगढ़ तालुक के नारगोंड में कुछ नक्सलियों ने एक पुलिस दल पर हमला कर दिया, जिसके बाद दोनों पक्षों में मुठभेड़ हुई।  इस मुठभेड़ में सी-60 बटालियन चिन्न मेंटा का एक कमांडो मारा गया। सेठ ने बताया कि मुठभेड़ स्थल से दो नक्सलियों के शव भी बरामद किए गए। घायलों को गढ़चिरौली के सरकारी अस्पताल में भर्ती कराया गया है।  पुलिस अधीक्षक के अनुसार हेलीकॉप्टर से मुठभेड़ स्थल से कमांडो का शव गढ़चिरौली लाया गया। जो दो नक्सली मारे गए, वे शीर्ष कार्यकर्ता जान पड़ते हैं। पुलिस ने उनके पास से एके 47 बरामद किए हैं। इसी जिले में टाडगांव में एक अन्य पुलिस दल की नक्सलियों से मुठभेड़ चल रही है। ब्यौरे की प्रतीक्षा है।